સમાજવાદી પાર્ટીના સંરક્ષક મુલાયમસિંહ યાદવે કહ્યું છે કે, ‘રામ આપણા આદર્શ છે, પરંતુ એ પણ સ્વીકારવું પડશે કે શ્રીકૃષ્ણે સમાજના દરેક વર્ગને સમાન માન્યો છે અને આ જ કારણ છે કે, કૃષ્ણ સમગ્ર દેશમાં સમાન રીતે પૂજાય છે, જ્યારે રામ માત્ર ઉત્તર ભારતમાં પૂજાય છે. ગાજિયાબાદના વૈશાલી સેક્ટર-4માં એક લગ્નપ્રસંગમાં હાજરી દરમિયાન મુલાયમસિંહ યાદવે કહ્યું હતું કે, ઉત્તરપ્રદેશમાં શાસન કરી રહેલો ભાજપ વિકાસ નહિ, માત્ર ધર્મનું રાજકારણ રમી રહ્યો છે. અયોધ્યાનું રામ મંદિર, દીપોત્સવ અને બનારસમાં આરતી જેવા કાર્યક્રમ કરાવીને હિંદુઓને એકજૂથ કરવામાં આવી રહ્યા છે. એસપી સરકારમાં ખેડૂતોએ પ્રગતિ કરી છે અને તે માટે તમામ યોજનાઓ ચલાવવામાં આવી છે. એસપી સરકારે જે કામ કર્યા છે, તેનો એક હિસ્સો પણ ભાજપ સમગ્ર રીતે શાસનમાં આવ્યા બાદ કરી શક્યો નથી.